Source: http://www.hirtukor.hu/bel.php?ssz=33919
Timestamp: 2020-02-16 19:19:48
Document Index: 7403490

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

2020-01-10 - Az elkövetéstől számított egy hónapon belül, január 10-én ítéletet hozott az Érdi Járási Ügyészség az ellen a férfi ellen, aki egy gépkocsivásárlással kapcsolatos vita során egy szamurájkard hüvelyével ütötte meg vitapartnerét december 13-án, Százhalombattán. A sértett nyolc napon belül gyógyuló sérülést szenvedett el, a vádlott egy év felfüggesztett börtönt kapott – közölte a Budapest Környéki Törvényszék Sajtó és Kommunikációs Osztály.
A gyorsított bíróság elé állításos tárgyaláson a vádlott elismerte a cselekményt, és lemondott a tárgyaláshoz való jogáról. Ezért a bíróság az új büntetőeljárási törvény rendelkezéseit alkalmazva elfogadta a beismerő vallomást, amit az esetről készült felvétel és az ügyiratok teljes mértékben alátámasztottak.
A bíróság a vádlottat felfegyverkezve elkövetett garázdaság bűntettében és súlyos testi sértés bűntettének kísérletében mondta ki bűnösnek, és egy év börtönbüntetésre ítélte, amelynek a végrehajtását kétévi próbaidőre felfüggesztette. Enyhítő körülményként értékelték a vádlott büntetlen előéletét és azt, hogy a cselekmény elkövetését megbánta, viszont súlyosbító körülményként vették figyelembe a cselekmény kihívó közösségellenességét, valamint a sértett életkorát.
Az ítélet vonatkozásában az ügyész, a vádlott és a védője is három munkanapot tartott fenn a jogorvoslati nyilatkozat megtételére. Amennyiben a három munkanapon belül fellebbezés bejelentésére kerül sor, akkor az ügy a Budapest Környéki Törvényszéken folytatódik másodfokon, fellebbezés hiányában jogerőre emelkedik.
Az Érdi Járásbíróság elnöke, dr. Liziczay Sándor elmondta, hogy a nyilvános helyen, utcán történő viták és konfliktusok esetén, amennyiben erőszakos magatartásra is sor kerül, már megállapítható a garázdaság elkövetése. A garázdaságot ugyanis az követi el, aki olyan kihívóan közösségellenes, erőszakos magatartást tanúsít, amely alkalmas arra, hogy másokban megbotránkozást vagy riadalmat keltsen. A tényállás vonatkozásában erőszakos magatartásnak tekinthető a másik fél testének támadó jellegű megérintése is, így a meglökés, odébb tolás is ide sorolható. Amennyiben a garázda magatartás elkövetésére fegyverrel, felfegyverkezve, például szamurájkarddal, csoportosan, nyilvános rendezvényen vagy a köznyugalmat súlyosan megzavarva kerül sor, akkor a cselekmény bűntetti alakzata valósul meg, amely súlyosabban büntethető.
A bíróság elnöke kiemelte, hogy a vitarendezésnek soha nem lehet eszköze az erőszakos magatartás elkövetése, még akkor sem, ha a felek közötti viszony elmérgesedett, hiszen a vitarendezés ilyen módja többféle bűncselekményt, például garázdaság vétségét, önbíráskodás bűntettét vagy alkalmanként súlyosabb bűncselekményt is megvalósíthat. A vitarendezés során kizárólag a jogszabályok által biztosított lehetőségeket szabad igénybe venni, és amennyiben a vita megoldására nincs más mód, akkor bírósághoz kell fordulni. A bírósági eljárás keretében a polgári perrendtartartás szabályaira figyelemmel a bíróság is törekszik a felek közötti vita békés megoldására egyezség megkötésével, illetve közvetítés igénybevételével. A vita megegyezéssel történő lezárása a legmegalapozottabb bírósági ítéletnél is jobb megoldás, mert a közös megegyezést az ellenérdekű felek sajátjuknak érzik, és gondoskodni fognak annak betartásáról, teljesítéséről.
Felháborító, hogy ilyen tettért, jóformán gyilkossági kísérletért még letöltendő büntetést sem kap az elkövető! Valaki nagyon védi ezt az embert, nem tudom miért? Egyáltalán nem érzem magam biztonságban a városban tudva, hogy ilyen emberek között élek.
Tibor Horeczky